ทหารไทยเชื่อสิ้นปีบาทอ่อน36/เหรียญ
ทหารไทยมองสิ้นปีนี้เงินบาทอ่อนแค่ระดับ 36 บาท ตลาดตอบรับปัจจัยเฟดไปเยอะแล้ว
14 ก.ย. 2558

ทหารไทยมองสิ้นปีนี้เงินบาทอ่อนแค่ระดับ 36 บาท ตลาดตอบรับปัจจัยเฟดไปเยอะแล้ว
นายเบญจรงค์ สุวรรณคีรีผู้อำนวยการอาวุโส ศูนย์วิเคราะห์เศรษฐกิจ ธนาคารทหารไทย เปิดเผยว่า ธนาคารทหารไทยยังคงประเมินค่าเงินบาทสิ้นปีจะอยู่ที่ 36 บาท/เหรียญสหรัฐ เช่นเดิม แม้ว่านักวิเคราะห์หลายแห่งจะมีมุมมองว่าเงินบาทจะอยู่ในทิศทางอ่อนค่าต่อเนื่องและอาจไปถึง 37 บาท/เหรียญสหรัฐ 
ทั้งนี้ เนื่องจากมองว่าค่าเงินบาทที่อ่อนค่ามากในช่วงนี้เป็นระดับที่ตลาดรวมปัจจัยการปรับขึ้นดอกเบี้ยนโยบายสหรัฐในกลางเดือน ก.ย.นี้ ไปเป็นที่เรียบร้อยแล้ว ดังนั้น แม้ว่าเฟดจะปรับขึ้นดอกเบี้ยในการประชุมรอบนี้จริงก็อาจจะอ่อนไปถึง 36.12 มีแรงผันผวนอีกเล็กน้อย แต่จากนั้นจะเริ่มปรับฐานกลับมาแข็งค่าขึ้นเล็กน้อยในช่วงสิ้นปี
“สังเกตได้เมื่อตอนที่สหรัฐจะลดคิวอีปีนั้นเป็นปีที่ค่าเงินบาทแกว่งตัวผันผวนมากที่สุดปีหนึ่ง แต่เมื่อลดคิวอีแล้ว เงินบาทกลับไม่เคลื่อนไหวแรงมากเท่าไหร่ ฉะนั้นหลังจากเฟดขึ้นดอกเบี้ยจริง เชื่อว่าเงินบาทคงจะเริ่มอ่อนค่าช้าลง จากการที่ค่าเงิน Price in จากข่าวไปแล้วล่วงหน้า แต่ระหว่างทางยังผันผวนอยู่” นายเบญจรงค์ กล่าว
อีกปัจจัยที่ต้องติดตามคือแนวโน้มค่าเงินในภูมิภาค โดยเฉพาะมาเลเซียและอินโดนีเซีย ซึ่งอ่อนค่าลงแรงจากความอ่อนแอของเศรษฐกิจที่พึ่งพิงสินค้าโภคภัณฑ์ ซึ่งอาจมีผลต่อค่าเงินบาทอ่อนค่าลงตามบ้างแต่ไม่มาก เนื่องจากพื้นฐานเศรษฐกิจไทยยังดี และไทยได้ประโยชน์มากกว่าจากการเป็นผู้นำเข้าน้ำมันสุทธิ
ทั้งนี้ ธนาคารเพิ่งปรับมุมมองทิศทางดอกเบี้ยจากขาลงเป็นขาคงอัตราดอกเบี้ยนโยบาย หลังจากที่ทีมเศรษฐกิจชุดใหม่เข้ามาทำงานและเริ่มลงมือกระตุ้นเศรษฐกิจทันทีในทุกกลุ่ม ซึ่งเป็นปัจจัยสำคัญที่ทำให้นโยบายการเงินไม่จำเป็นต้องผ่อนคลายเพิ่มเติม ปล่อยให้นโยบายการคลังเดินหน้า
อย่างไรก็ดี หากเศรษฐกิจไทยยังไม่สามารถกลับมาฟื้นตัวอย่างแข็งแกร่ง อัตราดอกเบี้ยนโยบายจะคงระดับต่ำเพื่อสนับสนุนเศรษฐกิจอยู่ แม้ว่าจะถูกกดดันจากดอกเบี้ยสหรัฐก็ตาม แต่เชื่อว่าจะมีการใช้เครื่องมือทางการเงินเข้ามาบริหารจัดการอัตราแลกเปลี่ยนแทน ซึ่งถือเป็นความท้าทายของฝ่ายนโยบายการเงินพอสมควร